paragraph_text: Command & Conquer (također poznata kao Command & Conquer: Tiberian Dawn) strateška je videoigra u stvarnom vremenu iz 1995. koju je razvio Westwood Studios, a objavio Virgin Interactive. Njezina je radnja smještena u alternativnu povijest, a govori o svjetskom ratu dviju globalnih frakcija: Globalne obrambene inicijative Ujedinjenih naroda i kultne militantne organizacije nazvane Bratstvo Noda koju predvodi tajanstveni Kane. Skupine se natječu za kontrolu tiberija, tajanstvene tvari koja se polako širi svijetom.